VM/KAO/vs

**Rakennepoliittinen ohjelma ja valtionosuusjärjestelmän kehittäminen**

**Opetus- ja kulttuuritoimen valtionosuudet kunnan peruspalvelujen valtionosuusjärjestelmässä**

***Nykytilanne***

Opetus- ja kulttuuritoimen valtionosuudet koskien esi- ja perusopetusta, yleisiä kirjastoja, taiteen perusopetusta ja yleistä kulttuuritoimea ovat sisältyneet kunnan peruspalvelujen valtionosuusjärjestelmään vuodesta 2010 lähtien. Kunnan peruspalvelujen valtionosuusjärjestelmään kuuluvat myös sosiaali- ja terveydenhuollon valtionosuudet, yleinen osa, ns. lisäosat, verotuloihin perustuva valtionosuuksien tasaus sekä muut valtionosuuksiin tehtävät lisät ja vähennykset. Kunnan peruspalvelujen valtionosuuksien määräytymisperusteista säädetään kunnan peruspalvelujen valtionosuudesta annetussa laissa (1704/2009) ja niitä hallinnoi valtiovarainministeriö.

Valtionosuuksien perusteena olevien laskennallisten kustannusten kokonaismäärä on yhteensä 24,4 mrd. euroa vuonna 2013, josta valtion rahoitusosuus on 30,96 prosenttia ja kuntien rahoitusosuus 69,04 prosenttia (kuntien omarahoitusosuus). Laskennallisiin kustannuksiin kuuluvat opetus- ja kulttuuritoimen lisäksi sosiaali- ja terveydenhuollon valtionosuudet. Opetus- ja kulttuuritoimen laskennalliset kustannukset ovat 4,4 mrd. euroa ja sosiaali- ja terveydenhuollon 20,0 mrd. euroa vuoden 2013 tasossa.

***OKM:n kehittämisehdotus***

Opetus- ja kulttuuriministeriö on ehdottanut opetus- ja kulttuuritoimen valtionosuuksien siirtämistä opetus- ja kulttuuriministeriön hallinnonalan valtionosuusjärjestelmään sekä em. valtionosuuksien rahoituksen (4,4 mrd. euroa) siirtämistä kokonaan valtiolle.

Ehdotus tarkoittaa sitä, että kunnan peruspalvelujen valtionosuusjärjestelmään jäisi laskennallisten kustannusten osalta vain sosiaali- ja terveydenhuollon osuus eli n. 20 mrd. euroa. Koska siirto olisi tarkoitus toteuttaa kustannusneutraalisti kunta-valtio –suhteessa, kuntien rahoitusosuutta tulisi korottaa vastaavasti joko VM:n tai OKM:n hallinnonalalla.

Mikäli kuntien omarahoitusosuuden korotus tehtäisiin kokonaisuudessaan VM:n hallinnonalan (sosiaali- ja terveydenhuollon) valtionosuuksiin, merkitsisi se, että valtionosuusprosentti laskisi nykyisestä 30,96 %:sta 15,63 %:iin, jossa vähennystä 15,33 prosenttiyksikköä. Esimerkiksi Helsingin kaupunki saisi n. 2 mrd. euron sosiaali- ja terveydenhuollon laskennallisten kustannusten perusteella valtionosuutta n. 141 milj. euroa, joka kattaa 7 prosenttia em. laskennallisista kustannuksista. Käytännössä tämä johtaisi mm. valtionosuuksien ohjausvaikutuksen heikkenemiseen.

Koska opetus- ja kulttuuriministeriön hallinnonalan valtionosuuksien laskennalliset kustannukset ovat kokonaisuudessaan n. 2,45 mrd. euroa (pl. AMK rahoitus 0,86 mrd. euroa), sen hallinnonalalla kuntien omarahoitusosuutta ei voitaisi korottaa kuin osittain.